חוק לתיקון פקודת בתי הסוהר (מס' 54 והוראת שעה), התשע"ט-2018
הצעת חוק ממשלתית, הכנסת ה-20
פורסם: ספר החוקים, חוברת 2755, עמ' 44, 2018-11-07T00:00:00+02:00
חוק לתיקון פקודת בתי הסוהר (מס' 54 והוראת שעה), התשע"ט-2018 התקבל בקריאה השניה והשלישית ביום כ"ז בחשוון התשע"ט (5 בנובמבר 2018).

החוק הוא חלק מסדרת צעדים אותם נוקטת המדינה במטרה לתת מענה לפסיקת בית המשפט העליון בבג"ץ 1892/14 האגודה לזכויות האזרח בישראל ואח' נ' השר לביטחון הפנים ואח', בה נקבע כי יש להגדיל את מרחב המחיה של האסירים בבתי הסוהר. החוק מתבסס על מנגנון השחרור המנהלי הקיים היום בפקודת בתי הסוהר, ומקנה לנציב בתי הסוהר את הסמכות לשחרר אסירים לפני תום תקופת מאסרם, כדי להקל על הצפיפות בבתי הסוהר. בחוק שאושר, נקבע כהוראת שעה לשלוש שנים, כי התקופות המרביות של השחרור המנהלי יוגדלו, כדי להקל עוד יותר על הצפיפות. כך, למשל: אסיר שנדון לתקופה של 12 חודשי מאסר יהיה זכאי לשחרור מנהלי של 12 שבועות לפני תום תקופת מאסרו, במקום 3 שבועות כיום; אסיר שנדון לתקופה של 3 שנות מאסר יהיה זכאי לשחרור מנהלי של 21 שבועות במקום 7 שבועות כיום; ואסיר שנדון ל-10 שנות מאסר יהיה זכאי לשחרור מנהלי של 30 שבועות במקום 21 שבועות כיום. כן נקבע כי לנציב תהיה סמכות להגדיל את התקופות הקבועות בחוק בשבועיים נוספים. בכל מקרה, החוק קובע כי לא ישוחרר בשחרור המנהלי אסיר שטרם השלים ריצוי של לפחות מחצית תקופת מאסרו. עוד נקבע, לעניין אסיר שהפר את תנאי עבודות השירות שנקבעו לו ונשלח בשל כך לכלא, כי לצורך חישוב תקופת השחרור המנהלי, תחושב יתרת מאסרו בהתאם ליתרת תקופת המאסר בפועל ולא לפי תקופת העונש שנגזר עליו. לבסוף, נקבע כי הרחבות השחרורים המנהליים במסגרת החוק לא יחולו על אסירים ביטחוניים.